Anno Domini millesimo quadringentesimo sexagesimo primo, statuta sunt haec apud Cistercium, duodecima die mensis septembris, in eiusdem Cisterciensis Ordinis Capitulo generali. ORATIONES 1.   Pro beatissimo… *etc. ut in anno* 1458. 2.   Praeterea pro christianissimo et semper augusto domino Frederico… necnon pro christianissimo domino Ludovico rege Francorum… *etc. ut in anno* 1449. 3.   Insuper pro burgensibus… *etc. ut in anno* 1449. 4.   Ceterum pro pace… *etc. ut in anno* 1449. 5.   Postremo pro felicis… *etc. ut in anno* 1449. [DIFFINITIO] GENERALIS 6.   Cum Ordo noster… *etc. ut in anno* 1456. ELECTIONUM CONFIRMATIONES 7.   Provisionem fratris Ioannis de Masseriis, in sacra pagina baccalarii, et monasterii Beatae Mariae de Caritate, de dignitate abbatiali eiusdem monasterii Caritatis, per SS. Dominum nostrum Pontificem Pium, tamquam in personam idoneam et sufficientem factam, generale Capitulum laudat et gratam habet. 8.   Electionem, installationem et confirmationem de persona fratris Ioannis Le Verrier, religiosi expresse professi monasterii Beatae Mariae de Melereyo, in s. pag. bac. formati, in dignitatem abbatialem dicti monasterii, per abbatem de Ponte Oltrani, eiusdem monasterii patrem abbatem immediatum, tamquam canonice et rite… *etc.* 9.   Provisionem et institutionem fratris Philippi Roussot, dicti de Luya, religiosi monasterii B. M. de Maceriis, ad prioratum et administrationem perpetuam monasterii quondam monialium de Penthemont prope et iuxta muros Belvacenses, per dominum Cisterciensem, patrem abbatem immediatum dicti loci, rite … *etc.* 10.   Electionem, promotionem et confirmationem fratris Nicolai de Marasio in abbatem monasterii B. M. de Insula Barrensi, Tullensis dioecesis, per abbatem monasterii Sancti Benedicti in Vepris, patrem abbatem eiusdem loci, rite… *etc.* 11.   Ad idem, pro fratre Livino Mangri, religioso expresse professo monasterii B. M. de Laude, in dignitatem abbatialem eiusdem monasterii, per abbatem de Vaucellis, commissarium domini Claraevallis, patris abbatis immediati eiusdem monasterii de Laude.* 12.   Ad idem, pro fratre Guillelmo de Crabasco, professo monasterii de Caritate, in abbatem de Bithania, Bisuntinensis dioecesis, per dominum Morimundi, patrem abbatem eiusdem monasterii. 13.   Ad idem, pro fratre Ioanne Choppelin, in abbatem de Stella, post resignationem factam in manibus abbatis de Misericordia Dei, commissarii domini Pontigniaci, patris abbatis eiusdem monasterii de Stella. 14.   Ad idem, pro fratre Bertrand Albi, nuper abbatis Bonifontis, ad dignitatem abbatialem monasterii B. M. de Grandisilva, per abbates de Calercio, de Fenariis et de Gimondo, commissarios domini Claraevallis, patris abbatis eiusdem monasterii Grandis silvae. 15.   Ad idem, pro fratre Roberto de Marissello, in abbatem monasterii de Frigido monte, per electionem promoto et confirmato per abbatem Ursicampi, patrem abbatem eiusdem monasterii. 16.   Electionem, institutionem, promotionem et installationem de persona fratris Clementis Bernardi, alias Lathomi, dudum monachi et supprioris monasterii de Loco regio, electi in abbatem eiusdem monasterii, et per abbatem Curia Dei, patrem abbatem eiusdem monasterii, confirmati, rite et canonice… *etc.* 17.   Electionem seu postulationem de persona fratris Stephani Mercatoris, alias de Castronentone, dudum abbatis monasterii de Loco regio, per Rmum. in Christo patrem dominum Cistercii ad monasterium de Curia Dei, ac installationem et possessionis investionem per abbatem de Sacro portu, alias de Barbello, commissarium eiusdem Rmi. patris et domini Cistercii, prout in litteris, *etc.* 18.   Ad idem, pro magistro Odone Lacome, s. th. pr., in abbatem monasterii B. M. de Theoloco, per abbatem de Vallibus in Ornesio et priorem Morimundi, commissarios domini Morimundi, patris abbatis eiusdem monasterii de Theoloco promoto electione canonica. 19.   Ad idem, pro fratre Ioanne Ghislem, alias de Bruchborch, monasterii B. M. de Iardineto, promoto in dignitatem abbatialem de Allodio Beatae Virginis, alias de Molinis, per abbatem Igniaci, commissarium domini Cisterciensis, patris abbatis eiusdem monasterii. 20.   Ad idem, pro fratre Ioanne de Merreyo, in theologia baccalario formato, in abbatialem dignitatem monasterii B. M. de Regalimonte, per dominum Cisterciensem, patrem abbatem eiusdem monasterii de Regalimonte. 21.   Ad idem, pro fratre Guillelmo Cuerdargent in abbatem monasterii B. M. de Clarofonte, per abbatem Cariloci et de Dulci valle, ac priore Morimundi, commissarios domini Morimundi, patris eiusdem monasterii. 22.   Ad idem, pro fratre Petro de Frubach in abbatem B. M. Schonaugiensis, Wormatiensis dioecesis, per abbatem monasterii Eberbacensis, patrem abbatem eiusdem monasterii. 23.   Ad idem, pro fratre Wunhero de Turingen, in abbatem monasterii de Bebenhusen, per abbatem monasterii Schonaugiensis, eiusdem monasterii patrem abbatem immediatum. [DIFFINITIONES] GENERALES 24.   Ut in reformatione Ordinis, pro qua praesens generale Capitulum specialiter est congregatum, ab his quae divinum cultum respiciunt, suas volens, ut decet, actiones inchoare districte praecipit et mandat omnibus et singulis regularibus Ordinis personis, quod de cetero devotius divinum officium diu noctuque, tam de die quam de nostra Domina, reverenter et morose, non balbutiendo aut sincopando, sed cum pausis et aliis circumstantiis per beatum patrem nostrum Bernardum et alios praecedentes patres nostros traditis, tam in psalmodia quam in cantu persolvant, quodque tam abbates quam monachi qui gravissima infirmitate vel alia rationabili causa perevidenti monasteriorum suorum utilitate non fuerint legitime praepediti, ad peragendum praedictum officium in omnibus horis in choro conveniant, simulque debitas Deo laudes in timore et tremore studeant decantare, ceterisque omnibus ordinationibus et diffinitionibus circa modum celebrandi divinum officium in ipso Ordine hactenus factis in suo robore permansuris ; praemissa vero negligentes adimplere per visitatores et proprios monasteriorum abbates quoties deliquerint, indissimulanter castigentur. 25.   Rursusque mandat et praecipit idem Capitulum ut in quolibet monasterio, tam monachorum quam monialium, quod omnes de cetero secundum Ordinis statuta ad vigilias surgant, quodque completorium taliter pulsetur ut cum luce diei omnia possint compleri. 26.   Quia ad aures praesentis Capituli pervenit quod nonnulli Ordinis abbates, monachi et conversi palam et impudenter, statuta Ordinis tam apostolica quam regularia transgrediuntur contra eorumdem statutorum inhibitionem annis elapsis saepissime factam, in dormitoriis cameras habere clausas, seu supra culcitras plumeas vel linteamina linea in eisdem dormitoriis iacere, vel camisias lineas, gippones, caligas nigras, manicas boutonatas, scapularia nimis ampla et longa, corrigias et cultellos non regulares, sotulares minime corrigiatos, ceterosque habitus lascivos et inordinatos gestare, ac per civitates et oppida, ceteraque notabilia loca absque cucullis vel cappis equitando deambulare praesumunt ; idcirco praesens generale Capitulum super huiusmodi excessibus, ex quibus totius Ordinis fama, proh dolor ! denigratur, salubre volens remedium adhibere, statuit, ordinat et diffinit, ut abbates vel monachi in praemissis amodo delinquentes, attento quod plus quam sufficienter ut ab eisdem excessibus abstinerent, moniti fuerint, tamquam deprehensi in habitu saeculari ab omnibus teneantur et habeantur, donec praedictos abusus et superfluitates a se removerint et penitus destruxerint, ut ad imitationem beatissimi patris nostri Bernardi sint in habitu compositi, ut in ipsis nil appareat quod offendere possit intuentes. 27.   Rursus ordinat praedictum Capitulum et districtissime sub inobedientiae poena, omnibus abbatibus et religiosis hic existentibus, non habentibus corrigias et sotulares ad modum Ordinis, antequam recedant ab hoc monasterio Cistercii, ut ceteris valeant et possint ostendere, similes accipere et emere non postponant. 28.   Ad extirpandam, quantum possibile erit, immunditiam carnalem a personis Ordinis nostri utriusque sexus, generale Capitulum ordinat et diffinit quod amodo qui repertus et convictus fuerit de contagio carnis, si abbas vel abbatissa extiterit per annum integrum incarceretur, si vero monachus aut monialis per sex menses continuos in firmis carceribus recludatur, cum aliis poenis in statutis contentis. 29.   Patres abbates, qui monasterii sibi subiecta negligunt per se vel per alium visitare, vel qui talia monasteria visitantes in eisdem per munera vel alias corruptiones excaecati debitas negligunt facere correctiones, seu qui in promotionibus novorum abbatum per electiones canonicas secundum Ordinis statuta non procedunt, sed auctoritate propria in huiusmodi monasteriis promovent et instituunt novos abbates, etiam frequenter indignos, et ad exercendum pastorale officium prorsus inhabiles ; praesens generale Capitulum privat et declarat eos esse privatos per quinquennium cuiuslibet visitationis officio ; dictumque officium visitationis quod ad ipsos pertinet ad immediatum superiorem ipsorum devolvit, et declarat interim esse devolutum, nec tales per eos institui aut promoti, sunt aut debent quovis modo abbates reputari. 30.   Generale Capitulum omnibus patribus abbatibus Ordinis districte et sub poena depositionis inhibet, ne de cetero abbatibus monasteriorum ipsis subditorum quantumlibet sponte et libere cedentibus pensionem, quae summam in statutis Ordinis tam apostolicis quam regularibus limitatam excedat, assignare praesumant ; quod si secus per quoscumque hactenus fuerit factum aut fieret in futurum, praesens generale Capitulum illud cassat, irritat et annullat, praedictosque patres abbates tamquam privilegiis apostolicis et statutis Ordinis inobedientes corrigi mandat et puniri. 31.   Omnibus et singulis visitatoribus et reformatoribus Ordinis universi inhibet generale Capitulum, ne de cetero quoscumque contractus in Ordine fieri permittant, nisi per modum in papalibus statutis diffinitum, et si aliquis contractus per abbates vel abbatissas seu alias quascumque Ordinis personas, praedictis papalibus statutis minime observatis, facti fuerint, ipsos idem Capitulum fuisse et esse nullos et invalidos declarat et diffinit, eosdem prorsus cassando et annullando, praedictis visitatoribus et reformatoribus districte praecipiens, ut abbates et abbatissas et conventus eis subditos ad huiusmodi contractuum dissolutionem et renovationem viriliter compellant, ipsosque de tanta temeritate indissimulanter puniant iuxta praedictorum papalium statutorum et Ordinis diffinitionum sanctiones. 32.   Enormibus scandalis et iacturis Ordini, proh dolor ! imminentibus per abbates et monachos fidelitatem qua Ordini astringuntur temerarie violantes, extra Ordinem appellare, seu causas et lites contra Ordinis personas introducere in grave privilegiorum et libertatum ipsius Ordinis praeiudicium praesumunt, generale Capitulum volens occurrere, prout alias diffinitum fuit, statuit, ordinat et diffinit, quod omnes et singulae Ordinis personae, quae de cetero extra Ordinem appellare seu personas Ordinis coram quibuscumque iudicibus extra Ordinem trahere praesumpserint, ipso facto sententiam excommunicationis incurrant, et nihilominus carceribus mancipentur, usque ad nutum Capituli generalis. 33.   Item, ad audientiam praesentis Capituli delatum est, quod in nonnullis monasteriis Ordinis detestabile proprietatis vitium, sectiones bonorum, divisiones fructuum, necnon certae pro vestitu pecuniarum summae in damnabilem contemptum professae et voluntariae paupertatis, atque in contemptum statutorum felicis recordationis domini Papae Benedicti XII, ab abbatibus permittuntur. Eapropter dictum Capitulum volens huiusmodi detestabile vitium radicitus abolere, omnibus et singulis abbatibus Ordinis sub poenis in statutis tam papalibus quam regularibus contentis, districtissime praecipit et iniungit, ut omnes sectiones, divisiones, portiunculae seu quascumque peculiares possessiones, terras, vineas aut animalia, quocumque colore quaesito, suis monachis permissas vel permissa, ad commune indissimulanter et totaliter reducantur, et ut huiusmodi proprietatum occasiones penitus auferantur et tollantur, idem Capitulum ordinat et iniungit universis Ordinis abbatibus, quatinus omnibus et singulis suis monachis de victu, vestitu et ceteris necessariis sufficienter provideant, iuxta suorum monasteriorum possibilitatem et facultatem. 34.   In statutis tam papalibus quam regularibus Ordinis, generale Capitulum considerans sub poenis formidabilibus esse prohibitum ne in Ordine per quoscumque abbates, personae de Ordine Mendicantium recipiantur, omnibus et singulis ipsius Ordinis abbatibus inhibet generale Capitulum districtissime, ne de cetero quascumque de praedictis Ordinibus Mendicantium personas recipiant, aut receptas in suis monasteriis de cetero praesumant retinere, nisi super hoc petita pariter et obtenta Capituli generalis licentia. 35.   Cum generale Capitulum circa promotionem virorum litteratorum in Ordine dudum salubriter diffinivit atque ordinavit, ut omnes et singulos abbates Ordinis cuiuscumque nationis existerent, quatinus magistros bonos in suis haberent et tenerent monasteriis, qui iuvenes ipsorum monachos in scientiis primitivis valerent erudire ; quam quidem diffinitionem toti Ordini videns esse fructuosam et perutilem, praesens generale Capitulum eam renovat, confirmat et approbat, praedictos abbates attente monendo et hortando, ac visitatoribus et abbatibus monasteriorum districtissime et sub gravibus poenis praecipiendo, ut eam iuxta eius formam et tenorem in singulis monasteriis executioni demandare non negligant ; per hoc tamen ipsum Capitulum praedictos abbates ad mittendum suos scolares ad studia generalia quovis modo absolvere nullatenus intendit. 36.   Et quia praesens generale Capitulum diutius sustinere non valens execrandam duritiam nonnullorum Ordinis abbatum, qui tamquam suae salutis immemores sententias et alias poenas gravissimas in statutis Ordinis, qui scolares in studio Parisiensi et aliis generalibus studiis, iuxta domini Papae Benedicti XII limitationem, non timent incurrere, et in eisdem sordescere non erubescunt, nec formidant, omnes et singulos ipsius Ordinis abbates, qui in studiis generalibus scolares non habent et habere tenentur, idem Capitulum declarat et condemnat ipsos et quemlibet ipsorum ad solvendum summam dupli expensarum, quas fecissent in praedictis studiis scolares expresse tenendo, districteque praecipiens in virtute salutaris obedientiae abbatibus ceterisque personis infrascriptis, ut omnes et singulos abbates Ordinis iuxta modum inferius designandum et limitandum per censuras Ordinis et alia iuris et iustitiae remedia viriliter et debite compellant ad solvendum praedictum duplum, de uno anno pro quo in eodem studio Parisiensi, vel aliis studiis generalibus, scolarem vel scolares non tenuerunt, prout fuerat diffinitum et expresse ipsis praeceptum, anno praeterito in Capitulo generali, invocato ad praemissa, si necesse fuerit, quorumcumque iudicum ecclesiasticorum vel saecularium auxilio et favore ; cuius diffinitionis executionem idem Capitulum committit abbati, videlicet in provincia… (*sic desin.*). 37.   Item, abbates Ordinis universi, qui ad praesens generale Capitulum non venerunt, et secundum Ordinis nostri statuta venire tenebantur, non habentes in et super hoc legitimum impedimentum, seu remanendi licentiam specialem, et illos etiam abbates omnes, qui legitimum impedimentum seu licentiam habere se praetendebant, qui de ipsis impedimento seu licentia in ipso Capitulo per suos procuratores seu excusatores probos et idoneos viros, habentes specialia mandata praestandi iuramenta in animas ipsorum mittentium causas absentiae et impedimenta huiusmodi vera esse, secundum statuta papalia, sicut tenebantur, fidem de his debitam dicto generali Capitulo non fecerunt, praesens generale Capitulum habet et reputat contumaces, ac decernit, declarat et iudicat ipsos incurrisse poenam dupli eius quod expensuri erant ad idem Capitulum veniendo et de illo redeundo, et eos teneri ad exhibendum et solvendum illud duplum in sequenti Capitulo generali, ad utilitatem ipsius Capituli convertendum, secundum dicta papalia instituta. 38.   Quatuor primis abbatibus Ordinis cuilibet in sua generatione datur plenaria potestas exigendi, levandi et requirend [requirendi ] dictum duplum, modo quo poterunt fortiori. 39.   Omnes diffinitiones factas in Capitulo generali anni praeteriti, idem Capitulum laudat, confirmat, ratificat pariter et approbat ; generales autem tam anni praeteriti quam praesentis infra annum visitatores et abbates levare et eos habere ac suis monasteriis sibique subditis praesentare non postponant. 40.   Quoniam attestante sacra Scriptura,  qui honorat patrem suum iucundabitur in filiis et in die orationis suae exaudietur , et  qui honorat patrem suum vita vivet longiore , et  honora patrem tuum ut superveniat benedictio , et consequenter  gloria, inquit, hominis ex honore patris sui, et dedecus filii pater sine honore . Quae de patribus spiritualibus sicut et corporalibus dici vel intelligi possunt ; unde et apostolus ad Timotheum scribit :  qui bene praesunt presbyteri duplici honore habeantur . Ut ergo patribus et superioribus abbatibus qui subditos suos in tantis et inevitabilibus sollicitudinibus et laboribus, ut constat notorie gubernarunt et gubernabunt in futurum, vices aliquae impendantur, generale Capitulum ordinat, statuit ac omnibus et singulis abbatibus et aliis personis regularibus Ordinis nostri, prout eorum quemlibet negotium istud tanget, praecipit et iniungit ut de cetero in perpetuum in omnibus et singulis monasteriis et locis conventualibus ipsius Ordinis ubi primum et cuiuscumque abbatis monasterii Cistercii obitus certitudo claruerit, in quolibet dictorum monasteriorum pro eo solemnes exequiae, vesperae videlicet seu vigiliae, laudes et missa conventualis alta voce devotionis celebrentur ; et donec de ipsius monasterii provisione indubitanter rumor protulerit veritatem, humiles preces fundantur ad Dominum et apud eum devotis orationibus insistatur, quod provisio celer, concors et utilis prout animarum salus exigit, et totius ipsius Ordinis requirit utilitas, quam totius subsequatur. Et consimiliter per omnia fiat de quatuor primorum abbatum obitu et subsequenda provisione monasteriorum eorum et etiam de omnibus abbatibus Ordinis habentibus generationem magnam sive parvam, in monasteriis subiectis eis in eorum generationibus et a personis regularibus eorumdem. [DIFFINITIONES] SPECIALES 41.   Cassationem, irritationem et annullationem cuiusdam pensionis seu venditionis et alienationis 16 francorum, alias per sororem Nicolaam [Nicolaum ] dudum abbatissam monasterii quondam monialium B. M. de Penthemont, fratri Ioanni Douchin, monasterii de Bello becco professo, factae, absque scitu et voluntate domini Cisterciensis, patris abbatis eiusdem loci, per commissarios suos, praemissa debita informatione, factas et editas, et postmodum per eumdem dominum Cisterciensem approbatas et ratificatas, ut plenius in litteris duplicibus quibus haec diffinitio praesens annectitur, continetur ; generale Capitulum ipsam pensionem eidem fratri Ioanni per dictam abbatissam factam approbat, ratificat et confirmat, ex abundanti cassando, annullando et penitus revocando omnia alia inde secuta, et praesertim quamdam novam obligationem eidem fratri Ioanni nuper per modernum priorem et administratorem dicti monasterii Penthemontis eidem factam, occasione et ut posset recuperare litteras obligatorias huiusmodi pensionis, alienationis et venditionis, praecipiendo et inhibendo praefato moderno priori dicti loci sub poena excommunicationis, inobedientiae et depositionis, ne eidem fratri Ioanni Douchin summam in dicta nova et antiqua obligatione contentam, ratione et ad causam recuperandi praefatas litteras obligatorias solvat et tradat. 42.   Ad supplicationem illustrissimae principissae dominae ducissae Burgundiae, decus Ordinis nostri vehementer zelantis, Capitulum generale committit abbatibus de Molinis et de Iardineto, quatinus se transferant ad monasterium monialium de Boneffia, in comitatu Namurcensi, illud visitando et reformando tam in capite quam in membris, atque si viderint expediens esse pro Ordine et bono ipsius monasterii, monialibus remotis, ipsasque ad alia nostri Ordinis monasteria transmittendo, et ad illas recipiendum abbatissas per censuras Ordinis compellant, abbatem et monachos ibidem instituendo, in plenaria Ordinis potestate, invocato ad hoc, si opus fuerit, auxilio brachii saecularis, sub tali tamen conditione quod in plenaria obedientia pristina domini Cisterciensis, patris abbatis eiusdem, semper ut antea manebit subiectum. 43.   Ad instantiam et supplicationem abbatis de Bithania requirentis, quatinus removeatur manus mortua de aliquibus vineis in valle de Bithania situatis, propter quam manum mortuam homines illas tenentes dimiserunt in ruinam venire, et desolationem, unde suum monasterium multipliciter gravatur, committit generale Capitulum abbatibus de Charitate et de Caroloco, quatinus se diligenter et debite informent, si huiusmodi manus remotio possit fieri ad utilitatem ipsius monasterii, et in proximo generali Capitulo referant. 44.   In favorem et ad requisitionem serenissimi principis domini nostri Francorum regis, etc. Tractatum seu accordum passatum et initum inter fratres Ioannem Le Verrier, modernum abbatem monasterii de Melereyo, et Maturinum Simon, priorem eiusdem monasterii, super quadam querela et controversia mota et orta inter eos ratione et ad causam electionis ad dignitatem abbatialem ipsius monasterii, prout in litteris accordi, quibus praesens diffinitio est annexa diffusius continetur, generale Capitulum approbat, recipit et confirmat pensionem eidem fratri Maturino Simon, per eumdem abbatem de Melereyo assignatam et accordatam, propter bonum monasteri, confirmando et ratificando, dummodo tamen ea utatur honeste et religiose vivendo. COMMISSIONES 45.   Abbatibus de Mansiade et de Bonis campis, coniunctim vel divisim, committit praesens generale Capitulum, quatinus processum per abbatem de Bonavalle Viennensi, de persona, vita et moribus fratris Antonii Martelli, se pro abbate monasterii Aquae bellae gerentis, factum videant, visitent et, si opus sit, iterum de novo processum faciant, omnibusque visis et auditis iudicent, sententient, et diffiniant, quae sententienda, diffinienda et iudicanda cognoverint, etiam dicto monasterio de novo providendo, si opus sit, in plenaria Ordinis potestate. 46.   Abbatibus de Caroliloco, s. th. pr., de Bono portu, de Vallibus Sernay et de Curia Dei per generale Capitulum committitur, per se et in solidum, quatinus diligenter se informent super vita et moribus et omnimodo regimine fratris Lucae Dessosuys, monasterii B. M. de Trappa expresse professi, verbo et facto, ut fertur, periculosissimi, adeo ut aliquando ex ore proprio protulerit, et saepe solitus est dicere, quod si ipse fuisset de complicibus illorum, qui dominum de Tironello occiderunt, sic consuluisset, quod oculos sibi eruissent, deinde per quamdam viam oculorum cerebrum terebrassent, et alia pessima et horrenda his similia proferendo nullam prorsus dissimulationem admittentia ; et si huiusmodi fratrem Lucam in his aut aliis similibus culpabilem aut convictum invenerint, secundum exigentiam, qualitatem et quantitatem causarum puniant et corrigant, etiam illum ad aliud monasterium remotum transmittendo, suum delictum cogniturum, ne suae vitae dissolutae exemplo ceteri similem morbum incurrant, in plenaria Ordinis potestate. 47.   Abbatibus de Caroliloco, s. th. pr., de Bello prato Belvacensi et priori de Penthemonte, et eorum cuilibet per se et in solidum, committit generale Capitulum, quatinus per censuras Ordinis, et sub excommunicationis latae sententiae poena compellant abbatem de Lanneyo ad solvendum, infra terminum per eos et eorum quemlibet praefigendum, expensas factas per cellerarium collegii Sancti Bernardi Parisiis, in requisitione et prosecutione scandalosae incarcerationis cuiusdam sui religiosi, frater Ioannes Thibault nuncupati, qui ex carceribus castelleti Parisiensis ductus fuit ad carceres episcopi et inde requisitus et traditus eidem cellerario sub cautione incarcerandus, sed malitia suae perversae voluntatis, ostio nocte fracto et combusto, discessit, ad reparationem cuius ostii, ut prius, compellatur ipse de Lanneyo, etc. 48.   Capitulum generale sub poenis excommunicationis monet abbatem, priorem et cellerarium Aquaebellae, quatinus infra dimidium annum solvant domino Morimundo expensas per eum factas, in visitatione et reformatione eiusdem monasterii, et etiam expensas prioris Morimundi pro eundo et redeundo ad praefatum monasterium, praemissorum occasione factas, executionem huius praesentis diffinitionis abbati de Mansiade committendo. 49.   Abbatibus de Caroliloco, de Regalimonte, de Bello prato et de Lanneyo, et eorum cuilibet per se et in solidum, committit generale Capitulum, quatinus omnes et singulos contractus initos et passatos per abbatissam et moniales monasterii Penthemontis, cum quibuscumque personis in praeiudicium et gravamen eiusdem loci, cassent, irritent et annullent, in plenaria Ordinis potestate. 50.   Generale Capitulum facit, constituit et ordinat suos et totius Ordinis procuratores generales et nuntios speciales, abbatem monasterii Sanctarum Crucium, ac fratres … (*locus vacuus*) ad prosequendum processum et litem contra Cartusienses, detinentes monasterium monialium Bonae quietis, confirmando et approbando facta et acta in hac materia per dominum Morimundi, commissarium in hac parte ipsius Capituli generalis. 51.   Abbatibus de Laude et de Bodelo committitur per generale Capitulum, quatinus diligenter et debite se informent super iniuriis, rebellionibus et inobedientis per abbatissam et moniales monasterii Vallis rosarum in Brabantia, factis domino abbati de Dunis commissario domini Cistercii, exercendo ibidem suam commissionem, et eas ad emendationem dignam cogant, puniendo culpabiles secundum qualitatem et quantitatem casuum, compellantque dictam abbatissam et suum conventuum ad refundendum et rationabiliter et sine excessu expensas per eumdem abbatem de Dunis factas, in huiusmodi visitationis officio. REHABILITATIONES ET GRATIAE 52.   Generale Capitulum misericorditer et benigne dispensat cum fratre Raymundo Segousac, monacho expresse professo monasterii Bonaecumbae, ut non obstante carnis contagio, in quo fuit deprehensus, et per dominum Morimundi sufficienter de huiusmodi crimine punitus, possit ad omnes Ordinis actus legitimos, officia, voces, gradus et dignitates, etiam abbatiali inclusa, promoveri. 53.   Ad idem, pro fratre Mathia, professo monasterii de Bildehusen, pro simili casu. 54.   Ad idem, pro sorore Cecilia de Scominburg, professa in monasterio de Ausselaw, peo [pro ] eodem crimine. 55.   Ad idem, pro sorore Isabella Zuth, pro perpetrato carnis contagio, puerperio inde semel subsecuto, abbatiali seclusa dignitate. 56.   Ad idem, pro fratre Pontio sacerdote, qui per tres annos quodammodo apostatavit, pluries celebravit et duos infantes baptizavit. 57.   Ad idem, pro fratribus Ioanne Machon et Philippo de Lange, monachis de Laude, quorum primus per sex menses et secundus per sex hebdomadas, per saeculum evagando illicentiati apostasiam incurrerunt. 58.   Generale Capitulum benigne dispensat cum abbate de Altacumba, ut semel in foro conscientiae possit omnes suos religiosos ab omnibus peccatis, casibus et excommunicationum sententiis Capitulo specialiter reservatis absolvere, ipseque ab uno de suis absolvi, necnon monasteriorum sibi subditorum, videlicet de Bonoloco et de Monte Sanctae Catharinae, idem abbas possit etiam semel absolvere omnes regulares eorumdem personas. 59.   Ad idem, pro abbate de Misericordia Dei. 60.   Ad idem, pro abbate Caroliloci et suis religiosis. 61.   Ad idem, pro abbate de Nigro lacu et suis religiosis, et monasterio monialium de Buxeriis sibi subiecto. 62.   Ad idem, pro abbate Cariloci et suis religiosis. 63.   Ad idem, pro abbate de Heysterbach. 64.   Ad idem, pro abbate de Loco Sanctae Mariae. 65.   Examinato et diligenter discusso processu depositionis et destitutionis fratris Petri de Flinis a dignitate abbatiali monasterii Trium fontium, per sententiam novissimi abbatis… (*locus vacuus*) prolatam, occasione aliquorum incaute et inconsulte verborum prolatorum, ut sibi a suis quibusdam aemulis impositum fuerat, et nullo alio crimine devictus, a quibus regia maiestas quoad exilium illum penitus et totaliter relevavit, et ab omnibus inde secutis et hac de causa Capitulo generali dignatus est scribere idem christianissimus dominus noster rex Francorum. Idem generale Capitulum, visis et attentis omnibus quae attendenda et consideranda erant, matura super his prius habita deliberatione, per suam diffinitivam sententiam, eumdem fratrem Petrum ad praefatam suam dignitatem abbatialem et eius possessionem restituit, et installat et reponit ipsum in ea ut prius confirmando mandans domino abbati Claraevallis, patri abbati eiusdem monasterii, quatinus quantocius poterit ad ipsum monasterium Trium fontium accedens executioni debitae praesentem diffinitionem demandet, in plenaria Ordinis potestate. 66.   Generale Capitulum misericorditer dispensat cum abbate de Lutzella, et eum absolvit a via Capituli usque ad immediate sequens quinquennium. 67.   Generale Capitulum accepit quod frater Martinus Hamon, per media symoniaca, abbatialem monasterii de Valle nostrae Dominae obtinuit dignitatem, ut fertur ; proinde ipsum Capitulum huic pesti et morbo volens obviare et specialiter de hac nota plene informari, ordinat districte praecipiendo abbati de Curia Dei, patri abbati eiusdem monasterii Vallis nostrae Dominae, quatinus quam cito poterit ad ipsum monasterium Vallis nostrae Dominae personaliter accedat, et de praedicta nota et aliis quibuscumque dictus abbas culpatur se informet, et si ipsum culpabilem aut alias eiusdem monasterii personas culpabiles invenerit, ipsas secundum iuris et Ordinis instituta corrigat et puniat ; et nihilominus pensionem antiquo abbati assignatam, si viderit aut invenerit esse gravem et monasterio importabilem, attento monasterii statu et paupertate, ipsam moderetur et minuat, in ipsius generalis Capituli et Ordinis potestate. 68.   Generale Capitulum ad requestam abbatis Longipontis misericorditer dispensat cum fratre Radulpho Paignart, professo dicti monasterii, quod non obstante apostasia quam incurrit per 15 dies per saeculum vagando, pro quo salutarem poenitentiam peregit, ad omnes Ordinis gradus, voces, officia et dignitates, etiam abbatiali dignitate inclusa, promoveri valeat et assumi. 69.   Ad idem, ad requestam abbatis Regalis montis pro fratre Ioanne Loquet, qui circa per dimidium annum per saeculum apostatavit. 70.   Ad idem, pro sorore Cloranna de Lalchen, moniali de Wunental, quod non obstante quod monasterium et Ordinem exierit, et in carnis contagio lapsa fuerit, ad omnes gradus, etc., abbatiali dignitate seclusa. 71.   Ad idem pro sorore Margareta de Couchy, moniali de Salvatorio, ad requestam suae abbatissae, quod non obstante contagio carnis, puerperio inde secuto, ad omnes, etc., abbatiali dignitate inclusa. 72.   Die 14 mensis septembris anno Domini 1461, frater Ioannes de Bertrando in manibus et praesentia Capituli, ceterorumque Diffinitorum renuntiavit omni iuri, quod habebat et habere poterat et praetendebat habere in abbatiatu monasterii de Bullione, iurabitque se nunquam venturum contra hanc renuntiationem, et ipsum Capitulum ipsum ab honore et onere absolvit, ac etiam monachos dicti monasterii ab obedientia quam sibi promiserunt ; de novo abbate providet dictum Capitulum de persona fratris Guillelmi de Iusseyo, monasterii de Monte Sanctae Mariae professi et prioris. *Cf. infra n° 79.* 73.   Generale Capitulum committit abbatibus de Caritate et de Roseriis, tam coniunctim quam divisim, quatinus se informent de expensis per dictum fratrem Ioannem Bertrand et parentes suos, tam ad causam suae promotionis et pro utilitate monasterii de Bullione rationabiliter factis, et illa quae invenerint, vel alter eorum invenerit rationabiliter esse exposita, eidem fratri Ioanni et suis parentibus refundere per futurum abbatem et conventum dicti monasterii faciant, cum moderatione tamen et ita provide, quod monasterium praedictum non gravetur, in plenaria Ordinis potestate, et quod faciant satisfactionem Ioanni Pinot, famulo abbatis defuncti, cui servivit spatio 16 annorum. 74.   Generale Capitulum debite informatum quod dominus Pontigniacensis et plures provinciae Senonensis abbates, ob defensionem privilegiorum et libertatum ac exemptionum, fuerunt cum satis magnis expensis congregati, praesidente ibi dicto domino Pontigniaci, coram quo iuxta Ordinis nostri antiqua statuta, quotta rationabilis cuilibet abbati et monasterio fuit imposita ; hinc est quod de Curia Dei et de Rigniaco monasteriorum abbatibus et cuilibet in solidum ordinat et mandat generale Capitulum, quatinus omnes abbates et abbatissas ad solvendum quottas pro huiusmodi defensione libertatum Ordinis eisdem abbatibus et abbatissis impositas, vel per ipsos de Curia Dei et de Rigniaco rationabiliter imponendas, per censuras Ordinis viriliter compellant, in plenaria ipsius Capituli et Ordinis potestate. 75.   Ad aures Capituli generalis pervenit quod plures de diversis Allemanniae partibus, propter guerrarum discrimina ad ipsum generale Capitulum sine eorum grandi periculo accedere non valuerunt ; idcirco gratiose ac benigne praesens generale Capitulum pro hac vice eos habet excusatos, citando eos ad immediate sequens Capitulum generale comparituros, sicut scripserunt domino Cistercii, et qui se legitime excusarunt et excusari fecerunt. 76.   Committitur abbati de Alpibus, quatinus compellat fratrem Antonium Vicedonni, quondam abbatem Chezeriaci ad solvendum et satisfaciendum nobilibus viris Humberto Vicedonni, Pariello Barjon, Arleto Laurentii, Dymoneto Reymundi, et aliis pluribus nobilibus et honorabilibus viris de Sabaudia de summis pecuniarum, in quibus eum invenerit eisdem nobilibus vel eorum alteri debite obligatum, vel de iure teneri, in plenaria Ordinis potestate. 77.   Committitur abbati de Alpibus, quatinus per se vel aliam nostri Ordinis personam, cogat fratrem Antonium Vicedonni ad satisfaciendum abbati et conventui monasterii de Cheseriaco de summa 100 florenorum monetae Sabaudiae, data eidem monasterio per Iaquetum Iagnes in eleemosinam pro remedio animae suae et suorum, quam, ut fertur, dictus Antonius recepit, per censuras Ordinis, si ipsum recepisse et non tradidisse invenerit, in plenaria Ordinis potestate, quodque cogat dictum Antonium ad faciendum professionem in aliquo Ordinis monasterio bene regulato. 78.   Ad supplicationem abbatis monasterii Cheseriaci committitur priori eiusdem monasterii, quatinus omnes eiusdem monasterii monachos et subditos in foro conscientiae pro semel possit audire et cum ipsis dispensare super omnibus peccatis et casibus Capitulo generali specialiter reservatis, cum poenitentia salutari, in plenaria ipsius Capituli potestate. 79.   Generale Capitulum gratam habens et ratam resignationem sive renuntiationem dignitatis abbatialis monasterii B. M. de Bullione per fratrem Ioannem de Bertrando in Diffinitorio coram omnibus Diffinitoribus factam, cum omni iure per eum in ea praetenso, eidem monasterio de novo abbate et pastore providet de persona fratris Guillelmi de Iusseyo, monasterii de Monte Sanctae Mariae professi et prioris, praecipiendo omnibus eiusdem monasterii de Bullione regularibus personis, quatinus eidem Guillelmo tamquam vero suo pastori et abbati prompte et devote obediant, decretum domini Claraevallis, patris abbatis eiusdem, cui praesens diffinitio annectitur, confirmando. 80.   Per generale Capitulum misericorditer ad requestam abbatissae de Sylva benedicta dispensatur cum sorore Ioanna Delphina, moniali eiusdem monasterii, ut ad omnes Ordinis gradus, voces, officia et dignitate, abbatiali dignitate seclusa, admitti valeat et assumi, non obstante carentia natalium legitimorum. 81.   Generale Capitulum misericorditer volens providere necessitatibus fratris Petri Troillon, dudum asserti abbatis monasterii de Columna, mandat et ordinat abbati et conventui dicti monasterii de Columna, quatinus annuatim tradant et expediant eidem fratri Petro Troillon procuratoribus suis 20 libras turonenses, nec impediant quin 5 libras turonenses et 26 sc. silig., quas magister Ioannes Brochet protonotarius eidem Troillon super domum de Bonoderousse ad vitam suam assignavit, ita tamen quod ipse Troillon moram trahat in monasterio de Misericordia Dei, vel alio nostri Ordinis monasterio bene regulato, eidem fratri Petro Troillon super iure per ipsum praetenso abbatiatu dicti monasterii de Columna perpetuum silentium imponendo. 82.   Abbati de Lucella generale Capitulum commitit [committit], quatinus monasterium de Pomerio visitet et reformet, de contemptu citationis eidem factae nomine Ordinis se ad plenum informent, et secundum sui contemptus ac ceterorum suorum exigentiam vitiorum, ipsum abbatem et ceteros culpabiles corrigat, in plenaria Ordinis potestate. 83.   Generale Capitulum ordinat fratrem Iacobum Roiz, monachum monasterii de Populeto, ad legendum ordinarie sententias in collegio Sancti Bernardi Tolosae, in isto praesenti anno, mandans magistro regenti dicti collegii, quatinus eumdem fratrem Iacobum ad praedicta admittat, omni impedimento cessante. 84.   Ad aures generalis Capituli pervenit quod contra sancti Benedicti regulam et ipsius Capituli instituta, nonnulli nostri Ordinis monachi Hispaniarum et aliis nonnullis partibus, absque propriorum abbatum licentia monasteria et loca, in quibus sine licentia egredi non licet, in animarum suarum praeiudicio, exire et per mundum vagari non formidant, et quod deterius est abbates ipsarum partium sic exeuntes et vagantes contra nostri Ordinis statuta et regulam non verentur tales recipere, et eos ad divina peragenda admittere, cum tales ipso facto sint excommunicati ; quibus abusibus volens ipsum Capitulum obviare, in virtute salutaris obedientiae ac suspensionis a divinis eisdem abbatibus districte praecipitur, ne amodo tales monachos illicentiatos et excommunicatos recipiant, sed ipsos incarcerent et puniant secundum Ordinis instituta, sumptibus et expensis propriorum monasteriorum et abbatum, in plenaria Ordinis potestate. 85.   Attenta probitate et honestate sororis Clarae Laude, monialis monasterii de Marquetta, generale Capitulum misericorditer sibi concedit, quatinus pro consolatione sua ac servitio iuvenculam secum tenere possit, cum omni modestia et honestate. 86.   Generale Capitulum volens machinantibus contra iustitiam malitiis obviare, et ut sapientia vincat malitiam, mulierum astutiis antidotum remedii providere, per hanc diffinitivam sententiam declarat et concludit, quod quaecumque *religiosa* Ordinis accusata vel suspecta de sua impregnatione, si iussa per seniores domus servire noluerit in officiis coquinae et refectionis in scapulari, toties quoties visum fuerit expedire abbatissae, an se illicentiata absentaverit aut per parentes licentiam violentam impetraverit, talis de praedictae impregnationis suspicione reputatur et reputabitur convicta et ad Ordinis regulares poenas et punitiones obligata. 87.   Committitur monasterium de Pratea et de Fontemorum abbatibus et cuilibet eorum in solidum, quatinus contractus inter abbatem et conventum de Nigro lacu et Petrum Ausort de Meldino, super quodam molendino, prout in copia, cui praesentes annectuntur plenius continetur, factus, pro eodem monasterio sit utilis et fructuosus ; quod si ita invenerint, et super hoc requisiti fuerint, ipsum confirment vel confirmet alter eorum, sin alias ipsum infirment, cassent et annullent, in plenaria Ordinis potestate, servatis in omnibus statutis papalibus et Ordinis. 88.   Generale Capitulum mandat abbati de Sanctis Crucibus, quatinus fratrem Bartholomeum Palmex, monachum suum studentem in Perpigniaco, ad studium Tolosanum cum debitis provisionibus per sequens immediate quinquennium infra festum Omnium Sanctorum proxime futurum, sub poenis in statutis papalibus contentis mittere non omittat. 89.   Ad supplicationem abbatissae monasterii monialium de Pace Dei, misericorditer dispensatur cum Maria de Villiers, quatinus ad omnes Ordinis gradus, voces, actus et dignitates possit et valeat admitti, non obstante quod lapsa fuerit in carnis contagio, puerperio ter inde secuto. 90.   Mandat generale Capitulum abbati de Castellione, quatinus fratrem Iacobum de Laudin, monachum suum, vel alium pro se mittat ad dominum nostrum Papam, pro gratia et rehabilitatione super irregularitatibus per ipsum contractis, ab eodem domino nostro Summo Pontifice obtinendis. 91.   Generale Capitulum mandat abbati de Chezeriaco, quatinus indilate post receptionem aut significationem praesentium vadat ad monasterium suum, debitumque suum quoad se et suos monachos facere curet, et iugiter residentiam in eodem faciat. 92.   Visitationem et reformationem omnium et singulorum monasteriorum totius generationis et filiationis Pontigniaci, Capitulum generale committit domino Pontigniaci, in plenaria Ordinis potestate. 93.   Abbatibus de Orta, s. th. pr., et de Fonte frigido et eorum cuilibet in solidum, per generale Capitulum committitur visitatio et reformatio monasterii de Villa longa, eis iniungendo quatinus viis et modis possibilibus modernum abbatem eiusdem monasterii inducant ad resignandum, et ulterius procedant rite et canonice ad provisionem eiusdem monasterii, in plenaria Ordinis potestate. 94.   Attenta paupertate et necessitatibus monasterii de Fonte frigido, generale Capitulum misericorditer sibi moderat contributiones suas ad medietatem, dehinc ad quinquennium. 95.   Ad idem, fit moderatio de Candelio pro quinque florenis, etc. ad quinquennium. 96.   Ad idem, pro monasterio Belli prati, ipsum quolibet anno pro quatuor florenis, usque ad triennium quittando. 97.   Tractatum passatum et initum inter abbatem et conventum monasterii de Bonis campis, et dominum Vitalem curatum beati Andreae de Alhone, ac alios suos consortes, prout in instrumento et litteris super hoc confectis, quibus praesens diffinitio annectitur plenius continetur, et iam per patrem abbatem dicti monasterii confirmatum, generale Capitulum approbat, ratificat et confirmat. 98.   Generale Capitulum dolenter audiens clamores et rumores desolationis spiritualis et temporalis monasterii Prulliaci, committit abbatibus de Pontigniaco et de Morimundo, tam coniunctim quam divisim, quatinus ad ipsum monasterium accedentes, ipsum taliter in spiritualibus et temporalibus, in capite et in membris, debite reforment, quatinus divina maiestas ibidem devote laudetur, Ordinis decus et honor servetur, atque fundatorum intentio per malum regimen personarum non frustretur, et vicinorum scandalum extinguatur, corrigendo, reformando et emendando quae corrigenda et emendanda erunt, instituendo et destituendo, si opus sit, in plenaria Ordinis potestate. 99.   Per generale Capitulum praecipitur domino abbati Morimundi, quatinus de monasterio honesto et bene regulato provideat fratri Ioanni Bertholdi, quondam monasterii Charitatis professo, ubi regulariter et honeste sine evagatione vivere queat. 100.   Quia monasterium Cariloci multa processuum varietate fuit damnificatum, et in suis redditibus diminutum, per generale Capitulum praecipitur abbatibus de Aceyo, de Altaripa et de Bello loco, de filiatione et generatione ipsius monasterii Cariloci, quatinus ex quo non tenent scolares Parisiis partem solvant et conferant ad continuandum unum scolarem, videlicet fratrem Vincentium Carnificis, in theologia iam baccalarium, de eodem monasterio Cariloci professum, iuxta suam facultatem secundum iudicium executorum huius diffinitionis, et summam sibi per eosdem impositam solvere teneantur, et dare in principio imbursationis, scilicet in festo beati Remigii quolibet anno, alias per censuras Ordinis ad hoc viriliter compellantur per abbates de Caritate et de Clarofonte, quibus generale Capitulum huius diffinitionis executionem committit et eorum cuilibet per se et in solidum. 101.   Generale Capitulum praecipit abbati de Ioyaco, sub poenis et censuris Ordinis, ut suo moderno scolari Parisiis studenti quod provideat absque defectu de pecuniis sui monasterii, quolibet anno de 12 aureis scutis, et illa tradat in principio imbursationis, executionem praesentis diffinitionis committens abbatibus de Morimundo, provisori et cellerario collegii Sancti Bernardi Parisiis, et eorum cuilibet in solidum. 102.   Ad idem, pro eodem praecipitur abbati de Noa, non potenti tenere per se scolarem in summa 8 scutorum. 103.   Abbati Grandis silvae mandat et praecipit generale Capitulum, quatinus abbati de Gimundo regenti cathedram Sancti Bernardi Tolosae non solvat bursam, regenti solvi consuetam, attento quod ipse est abbas et non residet in collegio, alias si solverit, Capitulum generale exiget ab eo et suo monasterio. 104.   Abbati de Bolbona per generale Capitulum praecipitur, quatinus compellat viriliter et exacte abbatem Grandis silvae ad ponendum unum bonum et sufficientem provisorem in collegio Sancti Bernardi Tolosae, alias committit Capitulum generale eidem de Bolbona, quatinus ponat in dicto collegio unum idoneum et bonum provisorem, in plenaria Ordinis potestate. 105.   Capitulo generali exponit quaerimoniose abbas monasterii de Fusniaco, s. th. pr., quod cum pro iure suo tuendo plures pecunias exposuit, tempore litigii de abbatiatu dicti monasterii et maneat diversis obligatus, voluitque creditoribus suis satisfacere de bonis monasterii sui, ad quod se opposuerunt prior, cellerarius, procurator et nonnulli alii officiarii ipsius monasterii ; idcirco praesens generale Capitulum mandat citari per primum nostri Ordinis monachum super hoc requirendum omnes contradictores et contradicentes ad comparendum coram Rmo. patre domino Cistercii infra 40 dies a data praesentium et respondendum super his quae ipsis proponentur super materia praedicta et ad causas contradictionis proponendum, ac sententiam dicti domini Cistercii super auditis et allegatis audiendum, in plenaria Ordinis et ipsius Capituli potestate. 106.   Diffinitionem anno novissime praeterito de Signiaco et de Fusniaco monasteriorum abbatibus directam, per quam iudices constituebantur ad recognoscendum et decidendum causam inter abbatem de Igniaco et abbatissam de Monasteriolo dominarum et conventus eorum super altercatione venditionis cuiusdam domus, praesens generale Capitulum renovat, et usque ad decisionem causae prorogat, in plenaria Ordinis potestate. 107.   Pensionem per dominum abbatem de Cambrone, commissarium domini Claraevallis, s. th. pr., de 20 flor. flandr. sorori Margaretae Gaymars, moniali professae monasterii B. M. de Pratis iuxta Duacum, dudum abbatissae de Virgulto, et per eumdem dominum Claraevallensem confirmatam, prout in litteris, etc… approbat, mandans et districte praecipiens abbatissae et conventui dicti monasterii de Virgulto, quatinus praesentem diffinitionem irrefragabiliter observent, et dictam pensionem dictae sorori Margaretae solvendo. 108.   Committit generale Capitulum abbati de Bodelo, quatinus controversiam motam inter Ioannem Leinit, burgensem Antwerpiensem, et abbatissam et conventum monasterii monialium de Nazareth et domicellam Margaretam, religiosam dicti monasterii de Nazareth, super quibusdam debitis, auditis partibus hinc inde, terminet et sopiat, ei iustitiae complementum ministrando, in plenaria Ordinis potestate. 109.   Generale Capitulum concedit plenam participationem bonorum spiritualium quae fiunt et fient in toto Ordine, Domino concedente, vigiliarum scilicet, orationum, missarum, eleemosinarum, et aliorum divini cultus obsequiorum, omnibus pias manus adiutrices porrigentibus et eleemosinas largientibus ad restaurationem et reaedificationem monasterii de Pietate Dei iuxta Ramerum, eiusdem monasterii ruinae et paupertati compatiendo. 110.   Generale Capitulum committit reverendis patribus de Morimundo et de Caroliloco monasteriorum abbatibus, quatinus audiant controversias inter sorores Margaretam de Duaco, dudum abbatissam monasterii monialium de Groeningh iuxta Cortracum, et Margaretam Rich, etc. nuper per reverendum patrem dominum abbatem Claraevallis institutam in abbatissam in dicto monasterio, motas audiant et diligenter, partibus hinc inde auditis, tam super petitorio quam possessorio, iustitiae complementum ministrent et causam usque ad decisionem terminent, in plenaria Ordinis potestate. 111.   Generale Capitulum committit abbati monasterii Lucellensis, quatinus cum fratre Henrico Lichtenberg, monacho professo sui monasterii, super irregularitate quam incurrit apostatando et contra voluntatem dicti abbatis extra monasterium quasi tribus mensibus vagando, ac divinis se immiscendo, in plenaria Ordinis potestate, dispensare valeat et possit cum poenitentia salutari. 112.   Abbatibus de Boudelo et de Laude committitur per generale Capitulum, ut se debite informent super iniuriis et cesuris [censuris ] famae et honoris eiusdem abbatis de Dunis, per abbatem de Villari apud aliquos principes, ut fertur, quem de Villari, si repererint eidem abbati de Dunis iniuriatum fuisse, puniant et corrigant, in plenaria Ordinis potestate. 113.   Generale Capitulum Bonae vallis abbati Viennensis committit, quatinus pacificet et concordet reverendum patrem episcopum Bersabeensem et abbatem de Mansiade super quibusdam iniuriis, controversiis et querelis inter eos motis, et quod quam melius poterit, negotium terminet et finiet, in plenaria Ordinis potestate, et ulterius compellat dictum dominum episcopum ad solvendum contributiones et arreragia earumdem, in eadem Capituli auctoritate. 114.   Visitationem et reformationem monasterii de Valle magna, Agatensis dioecesis, tam in capite quam in membris, committit generale Capitulum abbatibus de Orta s. th. pr., et de Fonte frigido, et eorum cuilibet, per se et in solidum, in plenaria Ordinis potestate. 115.   Abbati de Petra mandat et praecipit generale Capitulum sub excommunicationis poena, quatinus fratrem Paschasium, fratrem conversum monasterii de Sanctis Crucibus et fugitivum, ad dictum monasterium Sanctarum Crucium remittat infra duos menses a notitia praesentis diffinitionis sibi facta, ut rationem de administratis per eum in dicto monasterio SS. Crucium reddat. 116.   Abbati de Rota ob certas causas volenti renuntiare dignitatem abbatialem sui monasterii, praesens generale Capitulum in manibus patris abbatis sui aut alterius, quem duxerit eligendum, cum praesentibus licentiam renuntiandi impertitur. 117.   Abbatibus de Petra et de Mataplana et eorum cuilibet, ut fratrem Ioannem de Metina, monachum dudum monasterii de Orta, capiant seu per alium capi et detineri faciant in carceribus, invocato etiam si opus fuerit, auxilio brachii saecularis, donec abbati dicti monasterii de Orta, s. th. pr., restituerit valorem duorum millium florenorum auri, quae de dicto monasterio rapuit, abstulit et habuit, dum ultimo ipsum monasterium vacaret, si eis debite constiterit. 118.   Abbati de Oliva mandat et praecipit generale Capitulum sub excommunicationis latae sententiae poena, quatinus apostolico indulto, quod dicit et asserit se habere super recipiendis fugitivis, non utatur de cetero, et hactenus facta per eum sub illo colore, casset, revocet et annullet, donec se personaliter, et indultum, si quod habet, Capitulo generali aut domino Cistercii praesentaverit, executionem huius diffinitionis abbati de Orta, s. th. pr., in plenaria ipsius Capituli potestate committendo. 119.   Abbati Bonae vallis Viennensis mandat et stricte praecipit generale Capitulum, quatinus se diligenter et debite informet et inquirat de veritate cuiusdam rumoris scandalosi currentis super morte Durandi Redomel, nuper receptoris monasterii de Monte petroso, quem nonnulli dicunt per fratrem Gilbertum Piote, religiosum eiusdem monasterii fuisse intossicatum aut alias occisum, et si eumdem repererit de eadem morte culpabilem, puniat et corrigat secundum exigentiam casus, seque ulterius informet de vita et moribus praefati Gilberti, et si eumdem dissolutum aut inhonestae vitae invenerit, districte secundum quantitatem et qualitatem casuum puniat et corrigat, in plenaria Ordinis potestate. 120.   Abbatibus de Longovado, de Moris et de Bullencuria, et eorum cuilibet in solidum committit generale Capitulum, quatinus omnes et singulas Ordinis personas, tam abbates, abbatissas, quam religiosos et religiosas, quos et quas invenerint abbati et conventui monasterii Claraevallis in aliquibus pecuniarum summis… *etc.* 121.   Ad idem, pro abbate et conventu Caroliloci, de Regalimonte, de Vallibus Sernay et de Valle Beatae Mariae. 122.   Ad idem, pro abbate et conventu de Frigido monte, abbatibus de Regalimonte, de Ursicampo, de Bello prato et de Caroliloco, et eorum cuilibet in solidum. 123.   Ad idem, pro abbate et conventu de Hesterbach, abbati de Loco Sanctae Mariae, Coloniensis dioecesis. 124.   Ad idem, pro priore Montis Sanctae Walburgis, abbati de Heysterbach. 125.   Ad idem, pro abbate Cisterciensi, abbatibus de Pontigniaco et de Rigniaco. 126.   Ad idem, pro cellerario Sancti Bernardi Parisiensis, abbatibus de Caroliloco, de Bello prato et priori de Penthemont. 127.   Ad idem pro collegio Sancti Bernardi Parisiensis, abbatibus de Caroliloco, de Regalimonte, de Vallibus Sernay, de Valle B. M., et eorum cuilibet per se et in solidum. 128.   Ad idem, pro abbate et conventu de Berola, abbati de Oliva. 129.   Abbati de Bello prato Tullensi, sub excommunicationis latae sententiae poena, districte praecipit generale Capitulum, quatinus infra festum beati Martini proxime futurum cum debitis et sufficientibus provisionibus mittat et interteneat ac continuet Parisiis unum scolarem usque ad triennium ad minus. 130.   Unionem et incorporationem monasterii de Perigniaco cum monasterio de Bono fonte, per abbatem Morimundi factas, prout in litteris quibus praesens diffinitio annectitur plenius, continetur, generale Capitulum approbat, ratificat et confirmat, inhibendo fratri Ioanni Violete sub poena excommunicationis, ne amplius de bonis eiusdem monasterii de Perigniaco se aliqualiter intromittat, aut uti praesumat, praecipiendo abbati de Grandi silva, ut hanc praesentem diffinitionem executioni debitae demandet, dictum Violete etiam incarcerando cum auxilio brachii saecularis, si opus sit, nisi praesenti diffinitioni obediat. 131.   Committit generale Capitulum abbati de Berola, quatinus diligenti informatione praemissa, de libris acquisitis monasterio Sanctae Fidis per fratrem Bernardum Cardona, tempore quo in dicto monasterio Sanctae Fidis resedit, de bonis et pecuniis suorum parentum, et veritate comperta compellat abbatem, priorem et ceteros officiarios dicti monasterio, sub censuris Ordinis, ad tradendum dictos libros praemisso fratri Bernardo sub cedula de restitutione authentica, ut illis diebus vitae suae uti possit et valeat. 132.   Capitulum generale super dissoluto regimine cuiusdam monialis Montis Sancti (?) nepotis honorifici et nobilis viri, Ludovici Peniche, magistri de Montesia, sufficienter informatum, annuit eidem magistro, quatinus assumpto secum aliquo Ordinis abbate vel monacho, dictam neptem suam, dum et quoties casus requiret in suis castris et locis usque ad condignam satisfactionem et emendationem incarcerare possit, ut punitionis timore suam vitam et mores in melius reformare et commutare studeat. 133.   Visitationem et reformationem monasteriorum Sancti Bernardi Valentiae et Montis salutis, tam in capite quam in membris, in plenaria Ordinis potestate, generale Capitulum abbati Sanctarum Crucium committit, cum clausulis opportunis. 134.   Alcaydiacum chori de vera ad vitam per abbatem et conventum monasterii de Berola Petro Ferreio concessum, propter grata et continua servitia per eum eidem monasterio exhibita, generale Capitulum ratificat, approbat et confirmat, in plenaria Capituli generalis potestate. 135.   Visis per Capitulum generale et diligenter inspectis actis, cartis et munimentis in materia dignitatis abbatialis monasterii de Fonteneto, ad quam vehementer per vias sinistras et obliquas anhelebat frater Ioannes Frovart, religiosus professus eiusdem monasterii, idem Capitulum declarat et sententiat ipsum fratrem Ioannem symoniacum et symoniace promotum ; quare declarat ipsum monasterium vacare et esse pastore et abbate destitutum et viduatum, et ne viduitatis diuturnae incommodis idem monasterium detrimentum patiatur, praecipit idem Capitulum domino Claraevallis, patri abbati eiusdem monasterii, quatinus diligenter ad ipsum monasterium accedens, eidem de novo abbate provideat, electione canonica aut alias, ordinaria potestate paterna, prout iuris erit. 136.   Visitationem et reformationem omnium et singulorum monasteriorum in regnis et dominiis Hungariae, Bohemiae et Poloniae ac in omnibus provinciis totius nationis germanicae, cuiuscumque generationis existant, et in tota sua generatione ubicumque existat, generale Capitulum committit domino Morimundi, cum clausulis opportunis per dominum Cisterciensem addendis. 137.   Quia ad aures praesentis Capituli dolenter pervenit collegium Sancti Bernardi Parisiensis in utroque suo regimine et conductu fore pene desolatum, et personas regulares eiusdem omnibus honestis et antiquis moribus destitutas, statutaque domini Cisterciensis ibidem pene totaliter corrumpi, generale Capitulum committit abbati Morimundi, quatinus cum attenta cura et studiosissime visitet et reformet ipsum collegium, ipsum ad debitum et ordinatum statum reducendo, corrigendo et reformando, viriliter et debite compellendo eos qui fecerint officium cellerariatus, ut fideles de receptis et expensis reddant computationes, ac bursario de officio bursariae, omnesque et singulos eiusdem collegii scolares constringendo ad statutorum domini Cisterciensis plenam et integram impletionem, in plenaria Ordinis potestate. 138.   Generale Capitulum praecipit abbati Caroliloci, s. th. pr., de Oratorio et fratri Yvoni Troucon, in sacra pagina bacc. form., et eorum cuilibet per se et in solidum quatinus viriliter et diligenter compellant sub poenis et censuris Ordinis abbatem monasterii de Bella brancha, ad solvendum fratri Vincentio de Cabilone, cellerario Sancti Bernardi, summam octo scutorum auri eidem debitorum per eumdem abbatem, occasione cuiusdam breviarii eidem per praefatum cellerarium venditi et destinati expresse per unum de religiosis suis, nuncupatum Ioannem Chevrier. 139.   Ad aures generalis Capituli pervenit quod frater Petrus Belleville, dudum abbas monasterii de Petris, timore punitionis et correctionis resignavit monasterium suum in favorem domini Ludovici de Borbon, filii domini comitis de Montpensier ; idcirco dictum Capitulum mandat domino abbati de Albis petris, patri abbati dicti monasterii de Petris, quatinus dicti Capituli auctoritate moneatur dictus dominus Ludovicus, et qui monendi erunt, quatinus dignetur dictum monasterium de Petris in manibus Ordinis resignare, attenta paupertate dicti monasterii, et quod si ipsum monasterium teneatur in commenda, divinum servitium minuetur et quia cessabit, et etiam attentis criminibus et defectibus dicti resignantis ; et si ad hoc faciendum dictus dominus Ludovicus induci non posset, quod appelletur per commissarium dicti Capituli de dicta resignatione, novae possessionis adeptione, et quod commissarii loquantur domino duci Borbonii super ista materia, quodque capiatur idem Belleville ubi invenietur et incarceretur, invocato auxilio saeculari, si necesse fuerit. 140.   Committitur abbatibus de Villari et de Cambrone quatinus convocatis abbatibus de Bodelo et de Loco Sancti Bernardi ac conventibus eorum, si necesse fuerit, et ipsis hinc inde ad plenum auditis super contentionibus ac altercationibus, quas habent occasione quarumdam pecuniarum per quemdam contendentem ambitiosum monachum dicti monasterii Loci Sancti Bernardi prodigaliter in damnum dicti monasterii de Bodelo, de scitu et consensu, ut fertur, abbatis dicti monasterii Loci Sancti Bernardi expensarum, ipsos abbates et conventus concordent, et iustitiae complementum impendant, si et in quantum potuerint, et quidquid super eadem materia fecerint et invenerint, generali Capitulo anno proximo celebrando mittere non omittant, et ipso audito iudicent in ipsius Capituli potestate super quo idem generale Capitulum conscientias eorum onerat. 141.   Capitulum generale committit abbati de Novo castro, quatinus bene et diligenter se informet, an bona immobilia monasterii de Pomerio, quae abbas dicti monasterii pro urgente necessitate ipsius monasterii vult vendere, et petit licentiam vendendi, sint minus utilia pro dicto monasterio, et de necessitatibus, quas praetendit dictus abbas et illa quae invenerit Capitulo generali proxime celebrando fideliter nuntiet et informare non omittat. 142.   Generale Capitulum omnia contenta in tractatu cui nostrae praesentes annectuntur, confirmat, ratificat et approbat. 143.   Ad idem, pro fratre Philiberto, quondam abbate de Bithania, per dominum Morimundi patrem abbatem ipsius monasterii, super eodem monasterio. 144.   Generale Capitulum cupiens providere animae saluti fratris Antonii de Combabessosa, et eum a discursu et vagatione retrahere, districte in virtute salutaris obedientiae, et sub poena non ascendendi ad gradum altaris, mandat abbati monasterii de Valleta, in quo dictus Antonius vovit Altissimo reddere vota sua, quatinus eum benigne recipiat, et tamquam bonus pater filio revertenti misericorditer occurrat, et si dignus est, punitione corrigat, ita tamen quod misericordia semper superexaltet iudicium, et rigori et districtioni iustitiae praeferatur. 145.   Tractatum passatum et initum inter abbatem et conventum monasterii Cisterciensis ex una, et magistrum Mongin Coutault, consiliarium domini ducis Burgundiae et auditorem suorum computorum, cui praesens diffinitio annectitur, generale Capitulum tamquam utilem et fructuosum eidem monasterio confirmat, ratificat et approbat. 146.   Ad idem, etiam de alio tractatu per eosdem facto cum Petro Chamart, alias Damaut, super venditione cuiusdam domus sitae Divione in loco dicto en la Charbonnerie. 147.   Ad idem, etiam de alio tractatu facto inter eos et Petrum Voiturier et Stephanetam eius uxorem, autorizatam sufficienter per eumdem suum maritum. 148.   Generale Capitulum zelo domus Dei et observationis morum huius sanctae religionis, de medio tollere cupiens dissolutam et vagabundam evagationem quorumdam religiosorum Ordinis, praetextu quod dicunt se capellanos honoris domini Papae, volentes se per hoc subtrahere et fugere iurisdictionem Ordinis contra ipsius privilegia et salubria instituta, omnibus et singulis abbatibus Ordinis mandat et praecipit, in virtute salutaris obedientiae, quatinus ubicumque tales sciverint et invenerint, strictis carceribus mancipent usque ad plenam et debitam emendationem, in plenaria Ordinis potestate. 149.   Abbatem de Chezeriaco et fratrem Antonium de Vicedony, eius monachum expresse professum, personaliter ad hoc praesens generale Capitulum citatos, reponsurosque [responsurosque ] promotori causarum eiusdem Capituli, per dominum Pontigniaci, et non comparentes, nec aliquis loco eorum, licet debite fuerint vocati et expectati, generale Capitulum reputat et declarat contumaces. 150.   Diffinitionem alio anno editam et factam, qua conformiter ad papalia statuta et honorem Ordinis et personarum statuebatur et cavebatur, ne aliqua eiusdem Ordinis persona regularis pro controversiis et querelis quibuscumque ortis inter se et aliam, coram alio iudice praeterquam de Ordine, approbat ratificat et confirmat. 151.   Similiter etiam diffinitionem in novissimo Capitulo generali factam et editam, qua statuitur ut in arduis negotiis et necessitatibus Ordinis evidentibus, duo abbates coniunctim vel divisim possint ceteros convocare de provincia, ad tractandum de remedio opportuno cum impositione subsidii, si opus sit, et ad hoc committit abbates de Campo et de Heysterbach in provincia Coloniensi, in plenaria Ordinis potestate. 152.   Pensionem ac provisionem fratri Bernardo de Cardona, de licentia domini Morimundi per priorem et conventum monasterii B. M. de Sancta Fide, Caesaraugustensis dioecesis, concorditer promissam, assignatam et factam, prout in litteris quibus *hae annectuntur* plenius continetur, generale Capitulum ratificat, approbat et confirmat, et si, et in quantum opus est, de novo de illa providendo, committendo abbati de Berola, quatinus sub poena excommunicationis compellat abbatem, priorem, suppriorem, bursarium et cellerarium dicti monasterii Sanctae Fidis ad faciendum realem et integralem solutionem huiusmodi pensionis, terminis assignatis. 153.   Capitulum generale praecipit et districte iniungit fratri Martino Aucipi sub poenis carceris, ut infra duos menses se transferat ad aliquod monasterium nostri Ordinis bene regulatum, in quo suam salutem operari valeat et exsequi, omni genere vagandi deposito, praecipiens omnibus abbatibus Ordinis, quatinus si ipsum dictis duobus mensibus elapsis vagabundum et per mundum discurrentem invenerint, arripiant et incarcerent, in plenaria Ordinis potestate. 154.   Abbati de Fonte frigido generale Capitulum committit in plenaria Ordinis potestate, quatinus sopiat et terminet discordiam motam inter abbates de Grandisylva et de Bolbona, ratione quingentorum scutorum, quos abbas de Bolbona ab eodem de Grandisylva requirit, tamquam sibi debita, si de iurisperitorum, ipsi de Bolbona non suspectorum, consilio ita invenerit, ad plenam solutionem debite compellat, sique infra proximum mensem augusti non fuerint concordes, citet partes ad proximum Capitulum generale. 155.   Facultates et gratias fratri Ioanni Caudela, monasterii B. M. de Sancta Fide quondam abbati, per abbatem Sanctarum Crucium, et deinde per alios commissarios confirmatas, prout in litteris quibus praesens haec diffinitio annectitur, plenius continetur, generale Capitulum ratificat, confirmat et approbat, dempta pensione sua, quam resignavit in manibus domini Morimundi. 